#

**Записник од 36-тата Седница на Совет на Општина Берово**

Одделение за правни и општи работи

Одделение за правни и општи работи

Општина Берово

 **З А П И С Н И К**

 ***Од 36-тата седница на Советот на Општина Берово одржана на ден 21.09.2023 година со почеток во 08:00 часот во салата за состаноци при општина Берово*.**

 Седницата ја отвори и со неа раководеше Претседателката на Советот на Општина Берово г-ѓа Марија Буровска.

 Од вкупно 15 Советници на седницата присуствуваа 14 Советници и тоа: Марија Буровска, Владо Методиев, Стево Суџуковиќ, Славица Фурнаџиска, Емилија Корчовска, Гоце Ружински, Глигорчо Крстовски, Герасим Гриовски, Петар Ружински, Ангела Здравковска, Наташа Ваканска, Викторија Спенџарска Стеен, Виолета Марковска Димовска, Александар Мишовски и Дејан Механџиски.

 На Седницата присуствуваa Градоначалникот на општина Берово Звонко Пекевски и м-р. Анита Рунтевски како правна поддршка.

 Претседателката на Совет, Марија Буровска, за работа на 36-тата Седница на Совет на Општина Берово го предложи следниот:

**ПРЕДЛОГ ДНЕВЕН РЕД**

1. Записник од 35-та седница на Совет на Општина Берово;
2. Предлог О Д Л У К А за партиципирање во трошоците за доделување на зелени поени на граѓаните за користење на повратната вендинг машина;
3. О Д Л У К А – измена на на Одлуката за утврдување на тарифа за снабдување со вода за пиење или водоснабдување на ЈПКР “Услуга” Берово за регулиран период 2021 – 2023 година бр.02-363/6 од 09.12.2020 година во делот за утврдена тарифа за 2023 година бр.02-265/4 од 01.09.2023 година;
4. О Д Л У К А – измена на Одлуката за утврдување на тарифа за прочистување на отпадни води на ЈПКР “Услуга” Берово за регулиран период 2021 – 2023 година бр.02-363/4 од 09.12.2020 година во делот на утврдена тарифа за 2023 година бр.02-265/2 од 01.09.2023 година;
5. О Д Л У К А – измена на Одлуката за утврдување на тарифа за собирање и одведување на урбани отпадни води на ЈПКР “Услуга” Берово бр.02-363/5 од 09.12.2020 година за регулиран период 2021 – 2023 година во делот на утврдена тарифа за 2023 година бр.02-265/3 од 01.09.2023 година;
6. Предлог Одлука за разрешување на членови на Управен одбор на ЈПКР “Услуга” Берово;
7. Предлог Одлука за именување на членови на Управен одбор на ЈПКР “Услуга” Берово;
8. Советнички иницијативи и прашања;
9. Барања од институции и граѓани.

За збор се јави Градоначалникот Звонко Пекевски и побара дополнување на дневниот ред со 4 нови точки:

* Измена на Одлуката за извршување на Буџетот на Општина Берово за 2023 година;
* Измена на Годишен План за вработување на Општина Берово за 2023 година;
* Решение за определување на надоместок на претседателот и членовите на Комисијата за процена на штети од елементарни непогоди;
* Измени и дополнувања на ПРОГРАМА (ЈД, Ј6 и ЈФ) за изградба, реконструкција и одржување на локални патишта и улици во Општина Берово во 2023 година;

за кои советниците претходно имаат добиено материјали за разгледување, а истите да бидат на дневниот ред од точка 8 до точка 11. Другите точки се поместуваат од реден број 12, заклучно со реден број 13 од дневниот ред. Градоначалникот Пекевски детално објасни на што се однесуваат овие нови дополнителни точки.

Никој од советниците не се јави за збор, па се премина на гласање и **со 15 гласа ЗА, НЕМА советници кои гласаа ПРОТИВ, НЕМА ВОЗДРЖАНИ советници** е усвоен следниот:

**ДНЕВЕН РЕД**

1. Записник од 35-та седница на Совет на Општина Берово;
2. Предлог О Д Л У К А за партиципирање во трошоците за доделување на зелени поени на граѓаните за користење на повратната вендинг машина;
3. О Д Л У К А – измена на Одлуката за утврдување на тарифа за снабдување со вода за пиење или водоснабдување на ЈПКР “Услуга” Берово за регулиран период 2021 – 2023 година бр.02-363/6 од 09.12.2020 година во делот за утврдена тарифа за 2023 година бр.02-265/4 од 01.09.2023 година;
4. О Д Л У К А – измена на Одлуката за утврдување на тарифа за прочистување на отпадни води на ЈПКР “Услуга” Берово за регулиран период 2021 – 2023 година бр.02-363/4 од 09.12.2020 година во делот на утврдена тарифа за 2023 година бр.02-265/2 од 01.09.2023 година;
5. О Д Л У К А – измена на Одлуката за утврдување на тарифа за собирање и одведување на урбани отпадни води на ЈПКР “Услуга” Берово бр.02-363/5 од 09.12.2020 година за регулиран период 2021 – 2023 година во делот на утврдена тарифа за 2023 година бр.02-265/3 од 01.09.2023 година;
6. Предлог Одлука за разрешување на членови на Управен одбор на ЈПКР “Услуга” Берово;
7. Предлог Одлука за именување на членови на Управен одбор на ЈПКР “Услуга” Берово;
8. Измена на Одлуката за извршување на Буџетот на Општина Берово за 2023 година;
9. Измена на Годишен План за вработување на Општина Берово за 2023 година;
10. Решение за определување на надоместок на претседателот и членовите на Комисијата за процена на штети од елементарни непогоди;
11. Измени и дополнувања на ПРОГРАМА (ЈД, Ј6 и ЈФ) за изградба, реконструкција и одржување на локални патишта и улици во Општина Берово во 2023 година;
12. Советнички иницијативи и прашања;
13. Барања од институции и граѓани.
14. ***Записник од 35-тата седница на Совет на Општина Берово;***

Претседателката на Совет, Марија Буровска, отвори расправа по дадената точка. Никој од советниците не се јави за збор, па се премина на гласање и **со 15 гласа ЗА, НЕМА советници кои гласаа ПРОТИВ, НЕМА ВОЗДРЖАНИ советници** е усвоен *Записник од 35-тата седница на Совет на Општина Берово;*

1. ***Предлог О Д Л У К А за партиципирање во трошоците за доделување на зелени поени на граѓаните за користење на повратната вендинг машина;***

Претседателката на Совет, Марија Буровска, отвори расправа по дадената точка и даде збор на претседателката на комисијата за финансирање, Славица Фурнаџиска, која истакнадека точката ер разгледана на комисија и појасни детална за начинот на реализација на оваа одлука. Имено, Општина Берово ќе партиципира во трошоците за доделување на зелени поени на граѓаните за користење на повратната вендинг машина со годишен паричен износ од 90.000,00 денари, a согласно Програмата за поддршка на локалниот економски развој на Општина Берово за 2023 година Бр.09-4429/1 од 23.12.2022 година. Општина Берово нема обврска да го трансферира вкупниот износ по основ на оваа одлука, туку истото ќе го направи врз основа на реално остварени зелени поени, за што од страна на ПАКОМАК ДОО Скопје ќе биде доставена соодветна финансиска документација.

Паричниот износ Oпштина Берово ќе го исплаќа по издадена фактура од страна на ПАКОМАК ДОО Скопје. Доколку вкупниот паричен износ за финансирање на вредноста на зелени поени доделени на годишно ниво, го надмине износот од 90.000,00 денари, субвенциониран од страна на општина Берово, ПАКОМАК ДОО Скопје ќе го преземе финасирањето на зелените поени во вкупен износ од 1 денар до истекот на дванаесет месеци, при што општина Берово ќе уплати една половина од износот финансиран од ПАКОМАК ДОО по доставена фактура и спецификација за вкупниот број на доделени зелени поени за период во кои ПАКОМАК ДОО Скопје го има преземено финасирањето на зелените поени во вкупен износ. Притоа, се овластува Градоначалникот на општина Берово, за соработката по основ на оваа Одлука, да склучи посебен договор со ПАКОМАК ДОО Скопје.

За збор се јави Градоначалникот Пекевски и јавно се заблагодари на фирмата ПАКОМАК ДОО Скопје и истакна дека со оваа мерка се очекува да се зголеми свеста на населението и ќе не’ поттикне сите нас да ја зачувуваме животната средина.

Бидејќи никој од советниците не се јави за збор, се премина на гласање и **со 15 гласа ЗА, НЕМА советници кои гласаа ПРОТИВ, НЕМА ВОЗДРЖАНИ советници** е усвоена *О Д Л У К А за партиципирање во трошоците за доделување на зелени поени на граѓаните за користење на повратната вендинг машина;*

1. ***О Д Л У К А – измена на Одлуката за утврдување на тарифа за снабдување со вода за пиење или водоснабдување на ЈПКР “Услуга” Берово за регулиран период 2021 – 2023 година бр.02-363/6 од 09.12.2020 година во делот за утврдена тарифа за 2023 година бр.02-265/4 од 01.09.2023 година;***

Претседателот на Совет Марија Буровска, отвори расправа по дадената точка и даде збор на претседателот на комисијата за финансирање, Славица Фурнаџиска, која истакна дека ќе даде објаснување за 3, 4 и 5та точка, од причина што се однесуваат на утврдување на тарифите за водата за пиење, за прочистување на отпадни води, како и за собирање и одведување на урбани отпадни води, за кои ЈПКР има добиено соодветни решенија за утврдување на овие тарифи од Регулаторна комисија по основ само на оперативните трошоци на јавното претпријатие. Ова зголемување на тарифите се однесуваат на преостанатите 4 месеци од 2023 година, од причина што оперативниот план на ЈПКР е за период 2021-2023 година, веќе во следната година се подготвува нов оперативен план, согласно законските одредби и во истиот ќе бидат предвидени соодветни цени за тарифите. Имено, во Одлуката за утврдување на тарифа за снабдување со вода за пиење или водоснабдување на ЈПКР „Услуга“ Берово за регулиран период 2021-2023 година во делот за утврдена тарифа за 2023 година каде стои утврдена тарифа за 2023 година - цената за водата за пиење за индивидувално домаќинство каде стои 35.22 денари/м3 се изменува и треба да стои 38.86 денари/м3, а цената за водата за пиење за останати корисници каде стои 58.11 денари/м3 се изменува и треба да стои 64.11 денари/м3 и на сите овие цени ќе се пресметува + 5% ДДВ. Во Одлуката за утврдување на тарифа за прочистување на отпадни води на ЈПКР „Услуга“ Берово за регулиран период 2021-2023 година во делот за утврдена тарифа за 2023 година каде стои утврдена тарифа за 2023 година - цената за прочистување на отпадни води за индивидуално домаќинство и останати корисници да изнесува 15.58 денари/м3 се изменува и треба да стои 17.92 денари/м3, и на овие цени ќе се пресметува + 5% ДДВ. Додека, во Одлуката за утврдување на тарифа за собирање и одведување на урбани отпадни води на ЈПКР „Услуга“ Берово за регулиран период 2021-2023 година во делот на утврдена тарифа за 2023 година - цената за собирање и одведување на урбани отпадни води за индивидуално домаќинство каде стои 4.39 денари/м3 се изменува и треба да стои 5.81 денари/м3, а цената за собирање и одведување на урбани отпадни води за останати корисници каде стои 6.99 денари/м3 се изменува и треба да стои 9.23 денари/м3 и на сите овие цени ќе се пресметува + 5% ДДВ. За збор се јави советникот Петар Ружински кој истакна дека, на координација како советничка група е решено да не ги поддржат овие точки за изменување на тарифите за водата за пиење, за прочистување на отпадни води, како и за собирање и одведување на урбани отпадни води, од причина што во овие одлуки е наведено дека измените важат од 01.09.2023 година, а од истиот период веќе имаме рестрикции на водата за пиење, кои можат да се пролонгираат и во октомври месец, па населението има дополнителни трошоци за да купува вода за пиење. Друга причина се пензионерите кои масовно се организираат и бараат зголемување на пензиите, затоа што сите знаеме дека со нивните ниски примања неможат да ги подмират сите трошоци. Сите знаеме дека малешевијата е половина исселена, а со тоа и потрошувачката на вода е намалена, а бројот на вработени во ЈПКР е ист, па според тоа, би значело дека тарифите за вода ги зголемуваме за да се исплатат платите на вработените. На ова Градоначалникот Пекевски одговори дека ваквите реакции и изјави се очекувани, но да се појасни за јавноста дека ваквото зголемување на тарифите нема можност да се искористи за исплата на плати на вработените во ЈПКР, точно е дека бројот на вработени е ист, но треба да го имате во предвид фактот дека минималната плата во два наврата се зголемува, при иста цена на услугите и при ист број на вработени. Факт е дека во сите општини цената на водата е зголемена многу порано отколку кај нас во Берово, исто така факт е дека ЈПКР е во далеку подобра состојба во делот на машинскиот парк, отколку порано, и испорачувањето на услугите е навремено и без пречки. Инволвирањето на стандардот на пензионерите со ваквата одлука е неповрзано, и пензионерите се исто како и останатото население, во однос на испораката на услугите и нивната наплата и побарувачка. Имате легитимно право да не поддржувате донесување на одлуки, но како основач на јавното претпријатие имаме обврска да направиме се’ што е во наша надлежност и моќ за да може истото да испорачува услуги кон граѓаните. Можеме и да ги намалиме цените или пак да ги оставиме исти, но кога ќе дојдеме во ситуација јавното претпријатие да не може да ги испорачува услугите, тогаш чија ќе биде одговорноста? Тоа што во моментот не се користи водата за пиење е заради тоа што 40 години наназад никој не презел ништо за да се реконструира филтер станицата, имало само тековно одржување, но ваков зафат досега не е направен. Сега немаме рестрикции на водата, туку само не треба да се користи за пиење заради тоа што така налагаат условите, но ЈПКР има обезбедено и врши достава на чиста вода за пиење за граѓаните. Со оваа реконструкција на филтер станицата ќе се намалат и трошоците на ЈПКР и ќе може да се очекува стабилизирање на финансиската состојба на ЈПКР. За збор се јави и советничката Славица Фурнаџиска, која истакна дека легитимно е да ги искажете вашите ставови и аргументи како советничка група, но да имаме во предвид и аргументот дека со зголемувањето на тарифите за водата, годишното ниво на прилив во ЈПКР се зголемува за околу 2 000 000 денари,тоа е за цела година, а знаеме од извештаите колку изнесуваат трошоците на ЈПКР. Секогаш ќе има незадоволни граѓани, но 85% од населението е задоволно од услугите кои ги дава ЈПКР. Основна потреба за живот е водата и заради тоа наша должност е да обезбедиме минимални услови за ова претпријатие да опстане, а ние како граѓани тие услуги да ги добиваме на највисоко можно ниво. Овие предложени цени не се цени дадени од ракав, туку се добиени според формули во однос на трошоците и приходите, бројките се реални според внесените фактури со трошоците и според методологија усвоена за сите јавни претпријатија низ целата држава. За збор се јави и советничката Виолета Марковска Димовска која истакна дека кога зборуваме за ЈПКР, од почетокот на нашиот мандат во повеќе наврати имаме помогнато на ЈПКР со субвенционирање, но како советничка група сметаме дека зголемувањето на тарифите за вода не е начинот да му се помогне на јавното претпријатие. Ова покачување се однесува само до крајот на тековната година, веќе од следната година се очекува ново барање до Регулаторната комисија за повторно зголемување на тарифите за вода, а има најави и тарифите за собирање на смет дека ќе се регулираат преку Регулаторната комисија и овде ќе имаме сигурно покачување на цените, а секое покачување па дури и минимално да е, е товар на буџетот на граѓаните. На ова Градоначалникот Пекевски одговори дека како основач наша грижа е ова претпријатие да опстои и да дистрибуира услуги на граѓаните, сепак ЈПКР е лицето на градот и општината.

Никој друг од советниците не се јави за збор, се премина на гласање и **со 8 гласа ЗА, 7 гласа ПРОТИВ, нема ВОЗДРЖАНИ советници,**  е усвоена *О Д Л У К А – измена на Одлуката за утврдување на тарифа за снабдување со вода за пиење или водоснабдување на ЈПКР “Услуга” Берово за регулиран период 2021 – 2023 година бр.02-363/6 од 09.12.2020 година во делот за утврдена тарифа за 2023 година бр.02-265/4 од 01.09.2023 година;*

1. ***О Д Л У К А – измена на Одлуката за утврдување на тарифа за прочистување на отпадни води на ЈПКР “Услуга” Берово за регулиран период 2021 – 2023 година бр.02-363/4 од 09.12.2020 година во делот на утврдена тарифа за 2023 година бр.02-265/2 од 01.09.2023 година;***

Претседателот на Совет Марија Буровска, отвори расправа по дадената точка.

Бидејќи никој од советниците не се јави за збор, се премина на гласање и **со 8 гласа ЗА, 7 гласа ПРОТИВ, нема ВОЗДРЖАНИ советници** е усвоена*О Д Л У К А – измена на Одлуката за утврдување на тарифа за прочистување на отпадни води на ЈПКР “Услуга” Берово за регулиран период 2021 – 2023 година бр.02-363/4 од 09.12.2020 година во делот на утврдена тарифа за 2023 година бр.02-265/2 од 01.09.2023 година;*

1. ***О Д Л У К А – измена на Одлуката за утврдување на тарифа за собирање и одведување на урбани отпадни води на ЈПКР “Услуга” Берово бр.02-363/5 од 09.12.2020 година за регулиран период 2021 – 2023 година во делот на утврдена тарифа за 2023 година бр.02-265/3 од 01.09.2023 година;***

Претседателот на Совет Марија Буровска, отвори расправа по дадената точка.

 Бидејќи никој од советниците не се јави за збор, се премина на гласање и **со 8 гласа ЗА, 7 гласа ПРОТИВ, нема ВОЗДРЖАНИ советници** е усвоена *О Д Л У К А – измена на Одлуката за утврдување на тарифа за собирање и одведување на урбани отпадни води на ЈПКР “Услуга” Берово бр.02-363/5 од 09.12.2020 година за регулиран период 2021 – 2023 година во делот на утврдена тарифа за 2023 година бр.02-265/3 од 01.09.2023 година;*

1. ***Предлог Одлука за разрешување на членови на Управен одбор на ЈПКР “Услуга” Берово;***
2. Претседателот на Совет Марија Буровска, отвори расправа по дадената точка и истакна дека од членови на Управниот одбор на ЈПКР „Услуга“Берово, заради истекот на времетраењето на мандатот за кој се именувани се разрешуваат:
	* Тони Кацарски;
	* Дејан Пецовски;
	* Марија Умленска;
	* Тања Брашнарска Сирачевска,

предходно именувани со Решение на Советот на Општина Берово со Бр.09-3302/1 од 13.09.2019 година.

Бидејќи никој од советниците не се јави за збор, се премина на гласање и **и со 14 гласа ЗА, НЕМА советници кои гласаа ПРОТИВ, нема ВОЗДРЖАНИ советници (советничката Наташа Ваканска е отсутна од гласање)** е усвоена *Одлука за разрешување на членови на Управен одбор на ЈПКР “Услуга” Берово;*

1. ***Предлог Одлука за именување на членови на Управен одбор на ЈПКР “Услуга” Берово;***

Претседателот на Совет Марија Буровска, отвори расправа по дадената точка и даде збор на м-р. Анита Рунтевски, која истакна дека по спроведената постапка согласно законот за јавните претпријатија, за членови на Управниот одбор на ЈПКР „Услуга“Берово се именуваат:

* + Даниела Кржовска;
	+ Горан Ружински;
	+ Марија Стаменковска;
	+ Димитар Стамболиски.

Времетраењето на мандатот на членовите на управниот одбор на јавното претпријатие изнесува четири години, со право на уште еден последователен мандат.

 Бидејќи никој од советниците не се јави за збор, се премина на гласање и **со 15 гласа ЗА, нема советници кои гласале ПРОТИВ, нема ВОЗДРЖАНИ советници** е усвоена*Одлука за именување на членови на Управен одбор на ЈПКР “Услуга” Берово;*

1. ***Измена на Одлуката за извршување на Буџетот на Општина Берово за 2023 година;***

Претседателот на Совет Марија Буровска, отвори расправа по дадената точка и даде збор на м-р. Анита Рунтевски, која истакна дека измената на одлуката се однесува на усогласување со одредбите од Гранскиот колективен договор за органите на државната управа, одредбите од Колективниот договор склучен помеѓу Синдикатот на УПОЗ, синдикална организација на синдикат на УПОЗ во општина Берово и општина Берово, а во врска со член 14 од Општиот колективен договор. Имено, во член 9 став 1 алинеја 2 и алинеја 4 од Одлуката за извршување на Буџетот на Општина Берово за 2023 година со Бр.09-341/1 од 25.01.2023 година зборовите „*колективен договор„* се заменуваат со зборовите „*колективните договори“.*

Никој од советниците не се јави за збор па се премина на гласање и **со 15 гласа ЗА, нема советници кои гласале ПРОТИВ, нема ВОЗДРЖАНИ советници** е усвоена *Измена на Одлуката за извршување на Буџетот на Општина Берово за 2023 година;*

1. ***Измена на Годишен План за вработување на Општина Берово за 2023 година;***

Претседателот на Совет Марија Буровска, отвори расправа по дадената точка и истакна дека измената се однесува на додавање на уште едно работно место пожарникар во ТППЕ Берово, за кое има општина Берово има добиено согласност за вработување.

Никој од советниците не се јави за збор, па се премина на гласање и **со 8 гласа ЗА, 7 гласа ПРОТИВ, нема ВОЗДРЖАНИ советници** е усвоена *Измена на Годишен План за вработување на Општина Берово за 2023 година;*

1. ***Решение за определување на надоместок на претседателот и членовите на Комисијата за процена на штети од елементарни непогоди;***

Претседателот на Совет Марија Буровска, отвори расправа по дадената точка и даде збор на м-р. Анита Рунтевски, која образложи по точката. Имено, со ова Решение се определува паричен надоместок на претседателот и на членовите на Комисијата за процена на штета од елементарни непогоди и тоа:

- на претседателот 1.000,00 (илјада) денари дневница и

- на членовите 700,00 (седумстотини) денари дневница,

во зависност од бројот на одржани седници и нивното присуство на седниците.

Надоместокот на претседателот и членовите на Комисијата ќе се исплати од Буџетот на Oпштина Берово, по завршувањето на работата на Комисијата, односно по изготвувањето на Записник од проценетата штета и изготвувањето на Збирен извештај за проценетите штети на подрачјето на општината. Претседателот/Членовите на комисијата вработени во Општина Берово немаат право на паричен надомест. Ова Решение за определување на паричен надоместок за членовите на комисијата е мотив за поефикасно работење на оваа комисија, бидејќи за нивниот ангажман досега членовите не добивале ништо.

Никој од советниците не се јави за збор па се премина на гласање и **со 15 гласа ЗА, нема советници кои гласале ПРОТИВ, нема ВОЗДРЖАНИ советници** е усвоено *Решение за определување на надоместок на претседателот и членовите на Комисијата за процена на штети од елементарни непогоди;*

1. ***Измени и дополнувања на ПРОГРАМА (ЈД, Ј6 и ЈФ) за изградба, реконструкција и одржување на локални патишта и улици во Општина Берово во 2023 година;***

Претседателот на Совет Марија Буровска, отвори расправа по дадената точка и даде збор на претседателот на комисијата за урбанизам, Гоце Ружински, кој истакна дека точката е разгледана на комисијата за финансирање, се однесува на следниве измени: Во точка 1 Изградба, доизградба, реконструкција и санирање на улици во Општина Берово се вршат следните измени:

 -Во подточка 1.1 „Изградба и доизградба на улици“ се додава нова алинеа која гласи „Изградба на продолжување на постоечка улица Прохор Пчински, општина Берово - фаза 2“ со вредност од 3.268.871,00 денари.

Во делот „ПРИХОДИ„ се вршат следните измени:

 Во точка 1 Средства за Изградба, доизградба, реконструкција и санирање на улици, регулирање на режимот на сообраќај, одржување и заштита на локални патишта и улици, зимско одржување во Општина Берово се предвидени во подточка

 а) - Вредноста на приходи од Сопствено учество од „18.049.878,оо ден“ , се менува и гласи „19.284.390,oo ден.“

 б) - Вредноста на приходи од повисоко ниво на власт и други од „23.366.016,оо ден“ , се менува и гласи „25.400.375,oo ден.“ , исто така во точка б) после алинеа 4 се додаваат 2 нови алинеи: алинеа 5 која гласи \*Средства од Министерство за транспорт и врски распределени со Одлука на Влада бр. 41-4416/6 од 27 Јуни 2023 година со вредност од 926.139,00 денари, и алинеа 6 која гласи \* Средства од USAID со вредност од 1.108.220,00 денари.

Останатите одредби од Програма(ЈД, Ј6 и ЈФ) за изградба, реконструкција и одржување на локални патишта и улици во Општина Берово во 2023 година остануваат исти.

Никој од советниците не се јави за збор па се премина на гласање и **со 15 гласа ЗА, нема советници кои гласале ПРОТИВ, нема ВОЗДРЖАНИ советници** е усвоен *Измени и дополнувања на ПРОГРАМА (ЈД, Ј6 и ЈФ) за изградба, реконструкција и одржување на локални патишта и улици во Општина Берово во 2023 година;*

1. ***Советнички иницијативи и прашања;***
2. ***Советничка иницијатива од Совет на општина Берово до Влада на РСМ за преотстапување на детските одмаралишта на Беровско Езеро и Суви Лаки;***

На 36.та Седница на Совет на Општина Берово одржана на 21.09.2023 година, под точка 12.Советнички иницијативи и прашања покрената e И Н И Ц И Ј А Т И В А од Советот на Општина Берово до Владата на Република Северна Македонија да ги разгледа можностите за донесување на Одлука за престанок и давање на трајно користење на Општина Берово на детските одмаралишта сместени во туристичките населби Беровско Езеро и Суви Лаки, заради одржување и стопанисување со истите. Веќе долги години, детските одмаралишта стојат руинирани, оставени на забот на времето, а се наоѓаат на прекрасни локации. Детското Одмаралиште во Туристичката населба Беровско Езеро е лоцирано на КП 10212, Бунгаловите кои се во склоп на одмаралиштето се лоцирани на КП 10211, а ресторантот кој исто така е во склоп на истото се наоѓа на КП 10220 и дел од КП 10221/1, KO Берово вон – гард, Општина Берово. Детското Одмаралиште во Туристиката населба Суви Лаки е лоцирано на КП 9517, КО Русиново.

1. ***Советничка Иницијатива од советник Викторија Спенџарска Стеен***



 ***13. Барања од институции и граѓани.***

***1. Барање од ОСУ „Ацо Русковски“ за доделување на финансиски средства за патронат;***

На ОСУ„Ацо Русковски“ Берово, со ЕДБ 4001978102205, се доделуваат 31.200,оо денари како поддршка за одбележување на патрониот празник на ОСУ„Ацо Русковски“ Берово и 70 години постоење на средно образование во Берово.

***2. Барање од Национално здружение на сопственици на приватни шуми за доделување на финансиски средства за одржување на Форест Фест 2023 Берово;***

На Национално здружение на сопственици на приватни шуми на Македонија, со ЕДБ 4017998155155, се доделуваат 30.000,оо денари како спонзорство за одржување на Форест Фест - фестивал на шумите 2023 година.

***3. Известување од Комисијата за процена на штети од природни непогоди и други несреќи на подрачјето на општина Берово***

 Советот на Општина Берово на 36-та Седница одржана на ден 21.09.2023 година под точка 13.Барања од институции и граѓани, го разгледа Известувањето од Комисијата за процена на штети од природни непогоди и други несреќи на подрачјето на општина Берово и донесе **З А К Л У Ч О К** Одделението за правни и општи работи да го провери Регистарот на проценители или да испрати допис до Комората на овластени проценители и да побара список на овластени проценители на движен имот. Добиената информација за проценители на движен имот и листата на овластени проценители на недвижен имот со кои располага Општина Берово да ја достави до Советот на Општина Берово за понатамошно постапување. Заклучокот да се достави и до Комисија за процена на штети од природни непогоди и други несреќи на подрачјето на општина Берово, за нивно запознавање.

***4. Барање од Ванчо Бизговски од с.Мачево;***

 Советот на Општина Берово на 36-та Седница одржана на ден 21.09.2023 година под точка 13.Барања од институции и граѓани, го разгледа Барањето од Ванчо Бизговски од с.Мачево и донесе **З А К Л У Ч О К** Општинскиот инспектор за патен сообраќај да изврши контрола на правните лица на кои Општина Берово им има издадено Лиценци/Дозволи за општински линиски превоз и да провери дали истите редовно ги одржуваат линиите кои им се одобрени од страна на Општината. Горенаведеното е од причина што од страна на лицето Ванчо Бизговски од с.Мачево, е побарано неговото малолетно дете, ученик во ООУ “Дедо Иљо Малешевски” Берово да се превезува со општинскиот автобус, од причина што нема друг превоз на дадената релација. Но од друга страна, од увидот во Возниот ред за општински линиски превоз на патници Берово – с.Митрашинци – Берово, лицето може да ја користи линијата која во с.Мачево поминува во 7:25 часот и во Берово пристигнува во 7:40 часот, а за враќање поаѓањето од Берово е во 14:20 часот и во Мачево пристигнува во 14:35 часот. Во прилог до општинскиот инспектор за патен сообраќај е доставен Возен ред на “АНДОН КОМПАНИ” – Андон и други ДОО увоз – извоз Пехчево. За констатираното е потребно инспекторот да го извести Советот на Општина Берово благовремено.

***5. Барање од Даниела Финдаковска од Берово;***

 Советот на Општина Берово на 36-та Седница одржана на ден 21.09.2023 година под точка 13.Барања од институции и граѓани, го разгледа Барањето од Даниела Финдаковска од Берово за ослободување на нејзините деца, делумно или целосно, од плаќање на надоместок за целодневен престој, и донесе **З А К Л У Ч О К** дека Советот на Општина Берово не е надлежен за постапување по барањето. Од тие причини Барањето да се препрати до Управниот одбор при ОЈУДГ “23 Август” Берово, како надлежен орган за управување со детската градинка, да го разгледа Барањето, да донесе Одлука и за истото да ја извести барателката. Примерок од овој Заклучок да биде доставен до барателката, за нејзино запознавање

***6. Известување од ОСУ “Ацо Русковски” Берово ;***

Советот на Општина Берово на 36-та Седница одржана на ден 21.09.2023 година под точка 13.Барања од институции и граѓани, го разгледа Известувањето од ОСУ “Ацо Русковски” Берово бр.05-320/1 од 19.09.2023 година за обврските по основ на неплатени ф-ри спрема превозници и донесе **З А К Л У Ч О К** дописот да се препрати до Одделението за финансиски прашања при Општина Берово и во согласност со законските и финансиските можности да се предложи соодветен акт, за решавање на проблемот со училиштето. Доколку постои финансиска можност, Советот предлага помошта да се реализира етапно, а најпрвин да се види можноста за трансферирање на околу 500.000,00 денари, согласно можностите на Општина Берово.

 Точките на дневен ред се исцрпени и седницата е завршена во 11:00 часот.

 На крајот од седницата Претседателката Марија Буровска се заблагодари на Советниците за присуството.

 Усвоен со

Бр.09-4231/1

 02.11.2023 година

Берово

*Записничар Претседател на Совет*

 *Благородна Рунтевска Марија Буровска*

 *\_\_\_\_\_\_\_\_\_\_\_\_\_\_\_\_\_\_\_\_* М.П. \_\_\_\_\_\_\_\_\_\_\_\_\_\_\_\_\_\_\_

 (*потпис) (потпис)*